ब्रिटेन के जाॅन बर्डन सैंडर्सन हल्डेन अर्थात जेबीएस हल्डेन नामक शरीर, आनुवंशिकी और विकासवादी जीव विज्ञानी हुए हैं। गणित और सांख्यिकी के भी ये विद्वान थे। हल्डेन नास्तिक थे, किंतु मानवतावादी थे। ब्रिटेन में राजनीतिक असहमति के चलते उन्हें इंग्लैड छोड़कर भारत आना पड़ा। वे पहले सांख्यिकी आयोग के सदस्य भी बने और प्राध्यापक भी रहे। उन्होंने प्रकृति विज्ञान पर भी अद्वितीय काम किया। हाल्डेन ने संभवतः जैव व मानव विकास के व्यवस्थित क्रम में अवतारों का पहली बार बीती सदी के चौथे दशक में अध्ययन किया। उन्होंने पहले चार अवतार मत्स्य, कूर्म, वराह और नरसिंह को सतयुग से, इसके बाद के तीन वामन, परशुराम और राम को त्रेता से और आगामी दो बलराम और कृष्ण को द्वापर युग से जोड़कर कालक्रम को विभाजित किया है। हाल्डेन ने इस क्रम में जैविक विकास के तथ्य पाए और अपनी पुस्तक ‘द काॅजेज आॅफ इव्यूलेशन‘ में इन्हें रेखांकित किया। उन्होंने स्पष्ट किया कि विज्ञान जीव की उत्पत्ति समुद्र में मानता है, इस लिहाज से इस तथ्य की अभिव्यक्ति मत्स्यावतार में है। कूर्म यानी कछुआ जल व जमीन दोनों में रहने में समर्थ है, इसलिए यह उभयचर (एंफिबियन) कूर्मावतार के रूप में सटीक मिथक है। अंडे देने वाले सरीसृपों से ही स्तनधारी प्राणियों की उत्पत्ति माना जाती है, इस नाते इस कड़ी में वराह अवतार की सार्थकता है। नरसिंह ऐसा विचित्र अवतार है, जो आधा वन्य-प्राणी और आधा मनुष्य है, इस विलक्षण अवतार की परिकल्पना से यह स्पष्ट होता है कि मनुष्य का विकास पशुओं से हुआ है। यह लगभग वही धारणा है, जो चाल्र्स डार्विन ने प्रतिपादित की है। इस अवधारणा को लेकर चर्च ने डार्विन का विरोध किया, लेकिन सनातन हिंदुओं ने इन्हें मिथकों से जोड़कर भगवान श्रीहरि विश्णु के रूपों में अवतरित कर ठोस धार्मिक मान्यता देकर अनूठी क्रांतिकारी पहल की। हमारी धार्मिक उदारता और सहिश्णुता का धर्म के परिप्रेक्ष्य में इससे दूसरा तार्किक उदाहरण ढंूढ़ने पर भी नहीं मिलता है।